তথ্যবিবরণী নম্বর : ৪৮৭৭

সহকারী শিক্ষক নিয়োগ পরীক্ষা - ২০১৮ এর চূড়ান্ত ফলাফল প্রকাশ

ঢাকা, ৯ পৌষ (২৪ ডিসেম্বর) :

 সরকারি প্রাথমিক বিদ্যালয়ে সহকারী শিক্ষক নিয়োগ পরীক্ষা -২০১৮ এর চূড়ান্তভাবে নির্বাচিত প্রার্থীদের ফলাফল আজ প্রকাশ করা হয়েছে। চূড়ান্তভাবে ১৮ হাজার ১৪৭ জন প্রার্থীকে নির্বাচন করা হয়েছে।

 চূড়ান্তভাবে নির্বাচিত প্রার্থীদের ফলাফল প্রাথমিক শিক্ষা অধিদপ্তরের ওয়েবসাইট www.dpe.gov.bd এ পাওয়া যাবে এবং এসএমএস-এর মাধ্যমে জানানো হবে। এছাড়া চূড়ান্তভাবে নির্বাচিত প্রার্থীদের রোল নন্বর নিজ নিজ জেলা প্রাথমিক শিক্ষা অফিসের নোটিশ বোর্ডে পাওয়া যাবে।

#

রবীন্দ্রনাথ/ফারহানা/জয়নুল/২০১৯/২২৪০ঘণ্টা

তথ্যবিবরণী নম্বর : ৪৮৭৬

স্বাধীনতাবিরোধীদের নৃশংস ভূমিকা তরুণ প্রজন্মের কাছে প্রচার করতে হবে

 --- মুক্তিযুদ্ধ বিষয়ক মন্ত্রী

ঢাকা, ৯ পৌষ (২৪ ডিসেম্বর) :

 মুক্তিযুদ্ধ বিষয়ক মন্ত্রী আ ক ম মোজাম্মেল হক স্বাধীনতা বিরোধীদের নৃশংস ভূমিকা তরুণ প্রজন্মের কাছে প্রচারের আহ্বান জানিয়েছেন। তিনি বলেন, স্বাধীনতাবিরোধীদের ঘৃণ্য ভূমিকা বর্তমান প্রজন্মের অনেকেই জানে না। তাদের এ বিষয়ে জানাতে হবে। তাহলে মুক্তিযুদ্ধের ইতিহাস বিকৃতি রোধ সম্ভব হবে।

 আজ রাজধানীর শাহবাগে পাবলিক লাইব্রেরি মিলনায়তনে বিনোদন ধারা পারফরম্যান্স অ্যাওয়ার্ড প্রদান অনুষ্ঠানে প্রধান অতিথির বক্তৃতায় মুক্তিযুদ্ধ বিষয়ক মন্ত্রী এসব কথা বলেন। পাক্ষিক বিনোদন ধারার ১৯তম বর্ষপূর্তি উপলক্ষে এই অনুষ্ঠান আয়োজন করা হয়।

 অনুষ্ঠানে বিনোদন ধারা পত্রিকার সম্পাদক আবুল হোসেন মজুমদারের সভাপতিত্বে আরো বক্তব্য রাখেন ঢাকা সাংবাদিক ইউনিয়নের সভাপতি আবু জাফর সূর্য, সাবেক সাধারণ সম্পাদক কুদ্দুস আফ্রাদ, ঢাকা রিপোর্টার্স ইউনিটির (ডিআরইউ) সাবেক সাধারণ সম্পাদক সৈয়দ শুক্কুর আলী শুভ, সংবাদ প্রতিদিনের বার্তা সম্পাদক রিমন মাহফুজ প্রমুখ।

 অনুষ্ঠানে বিভিন্ন বিষয়ে ৩৬ জনকে পুরস্কার প্রদান করা হয়।

#

মারুফ/ফারহানা/রফিকুল/জয়নুল/২০১৯/২০৫৫ঘণ্টা

তথ্যবিবরণী নম্বর : ৪৮৭৫

আগামী ৯ জানুয়ারি একাদশ জাতীয় সংসদের ষষ্ঠ অধিবেশন শুরু

ঢাকা, ৯ পৌষ (২৪ ডিসেম্বর) :

 রাষ্ট্রপতি মোঃ আবদুল হামিদ ২০২০ খ্রিস্টাব্দের ৯ জানুয়ারি বৃহস্পতিবার বিকাল ৪ টায় ঢাকার শেরেবাংলা নগরে অবস্থিত জাতীয় সংসদ ভবনের সংসদ কক্ষে একাদশ জাতীয় সংসদের ষষ্ঠ (২০২০ খ্রিস্টাব্দের ১ম) অধিবেশন আহ্বান করেছেন।

 গণপ্রজাতন্ত্রী বাংলাদেশের সংবিধানের ৭২ অনুচ্ছেদের (১) দফায় প্রদত্ত ক্ষমতাবলে রাষ্ট্রপতি এ অধিবেশন আহ্বান করেছেন।

#

তারিক/মাহমুদ/ফারহানা/জয়নুল/২০১৯/২০০০ঘণ্টা

তথ্যবিবরণী নম্বর : ৪৮৭৪

বিআইডব্লিউটিএ’র বিশেষ অভিযান

১৩১টি স্থাপনা অপসারণ, ৩৬ লাখ ৬৮ হাজার টাকার পণ্য নিলাম

ঢাকা, ৯ পৌষ (২৪ ডিসেম্বর) :

 নৌপরিবহন মন্ত্রণালয়ের নির্দেশে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) আজ ঢাকা নদী বন্দরের আওতাধীন তুরাগ নদের কামারপাড়া ব্রিজ হতে ধউর ব্রিজ পর্যন্ত বিশেষ অভিযানে ১৩১টি অবৈধ স্থাপনা অপসারণ করেছে।

 এগুলোর মধ্যে দু’টি দোতলা ভবন, ১৩টি একতলা, ১৬টি আধা পাকা, ৯০টি টিনের ঘর এবং ১০টি বাউন্ডারি ওয়াল। এছাড়া ৩৬ লাখ ৬৮ হাজার টাকার পণ্য নিলাম, ১৩ লাখ টাকা জরিমানা এবং তিন একর তীরভূমি অবমুক্ত করেছে।

#

জাহাঙ্গীর/ফারহানা/রফিকুল/জয়নুল/২০১৯/১৯১০ঘণ্টা

তথ্যবিবরণী নম্বর : ৪৮৭৩

বজ্রপাতের প্রভাব হ্রাসে ৩৮ লাখ তালগাছের চারা রোপণ করা হয়েছে --- ত্রাণ প্রতিমন্ত্রী

ঢাকা, ৯ পৌষ (২৪ ডিসেম্বর) :

 দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমান বলেছেন, বজ্রপাতের প্রভাব হ্রাসে দেশব্যাপী তালগাছের চারা রোপণ কর্মসূচি হাতে নেওয়া হয়েছে এবং এ পর্যন্ত প্রায় ৩৮ লাখ তালগাছের চারা রোপণ করা হয়েছে। দুর্যোগ-বিষয়ক স্থায়ী আদেশাবলিতেও (এসওডি) বজ্রপাতকে গুরুত্ব দেওয়া হয়েছে।

 প্রতিমন্ত্রী আজ ঢাকায় স্পেকট্রা কনভেনশন সেন্টারে ব্র্যাক আয়োজিত ‘বাংলাদেশে বজ্রপাতের ঝুঁকি ও করণীয়’ শীর্ষক গোলটেবিল বৈঠকে প্রধান অতিথির বক্তৃায় এসব কথা বলেন । অনুষ্ঠানে আরো বক্তৃতা করেন দুর্যোগ ব্যবস্থাপনা ও ত্রাণ মন্ত্রনণালয়ের অতিঃ সচিব মোঃ মহসীন, বাংলাদেশ প্রকৌশল বিশ্ববিদ্যালয়ের ইনস্টিটিউট অভ্ ওয়াটার এন্ড ফ্লাড মডেলিং এর অধ্যাপক ড. এ কে এম সাইফুল ইসলাম এবং আবহাওয়া অধিদপ্তরের আবহাওয়াবিদ ড. মোঃ আব্দুল মান্নান।

 প্রতিমন্ত্রী বলেন, বজ্রপাত ব্যবস্থাপনায় আমাদের এখনও পরীক্ষিত মডেল নেই, যেমন আছে ঘূর্ণিঝড় ও বন্যা ব্যবস্থপনার ক্ষেত্রে। এই সীমাবদ্ধতা উত্তরণের জন্য সবচেয়ে বেশি জোর দেয়া হচ্ছে গবেষণার ওপর। এই পর্যায়ে সরকারের ভবিষ্যৎ অগ্রাধিকার হচ্ছে বজ্রপাতের ঝুঁকি ও জীবনহানি বৃদ্ধির কারণ নির্ণয়পূর্বক ঝুঁকিহ্রাসে করণীয় সম্পর্কে ব্যাপক প্রচারণা চালানোর পদক্ষেপ গ্রহণ, বজ্রপাতে করণীয় সম্পর্কে সচেতন করতে প্রাথমিক ও মাধ্যমিক পর্যায়ের পাঠ্য বইয়ে এ সংক্রান্ত প্রবন্ধ অন্তর্ভুক্তকরণ, বজ্রপাতের আগাম বার্তা দিতে গবেষণা কার্যক্রম, আগাম সতর্কবার্তা পাওয়ার ব্যবস্থা গ্রহণ ও জনগণকে অবহিতকরণ, জনসচেতনতা বৃদ্ধি, স্বল্পদৈর্ঘ্য চলচ্চিত্র তৈরি ও প্রদর্শন, ভ্রাম্যমাণ সিনেমা প্রদর্শন, সচেতনতামূলক গান তৈরি করে গ্রাম পর্যায়ে সচেতনতা বাড়ানো, বজ্রপাতে ক্ষতিহ্রাসে করণীয় বিষয়ে নির্দেশিকা ও কর্মপরিকল্পনা প্রণয়ন, বিল্ডিং কোডে বজ্রপাত বিষয়ে নির্দেশনা বাস্তবায়নের উদ্যোগ গ্রহণ এবং প্রাইভেট প্রতিষ্ঠানসমূহকে সামাজিক দায়বদ্ধতার আওতায় বজ্রপাত বিষয়ে সচেতনতা কার্যক্রম বাস্তবায়নে উদ্বুদ্ধ করা।

 প্রতিমন্ত্রী আরো বলেন, এক হিসাবে দেখা যায় ২০১১-২০১৮ সালে দেশে বজ্রপাতে কমপক্ষে ১৭৬০ জন মানুষ নিহত হয়। ২০১৬ সালে বাংলাদেশে মাত্র ৪ দিনে বজ্রপাতে ৮১ জন মানুষের প্রাণহানি ঘটে। ২০১৮ সালে নিহত হয় ৩৫৯ জন মানুষ। বাংলাদেশ সরকার ২০১৫ সালের বজ্রপাতকে দুর্যোগ হিসেবে চিহ্নিত করে। এরই ধারাবাহিকতায় বাংলাদেশ আবহাওয়া অধিদপ্তর কর্তৃক Lightning Detection System স্থাপনে কার্যক্রম গ্রহণ করা হয়েছে।

#

সেলিম/মাহমুদ/রফিকুল/জয়নুল/২০১৯/১৮৫০ঘণ্টা

তথ্যবিবরণী নম্বর: ৪৮৭২

**শুদ্ধাচার চর্চার মাধ্যমে দেশকে গড়তে হবে**

 **-- জনপ্রশাসন প্রতিমন্ত্রী**

ঢাকা, ৯ পৌষ (২৪ ডিসেম্বর) :

 জনপ্রশাসন প্রতিমন্ত্রী ফরহাদ হোসেন শুদ্ধাচার চর্চার মাধ্যমে দেশকে গড়ে তুলতে সরকারি কর্মকর্তা-কর্মচারীদের প্রতি আহ্বান জানিয়েছেন।

 আজ ঢাকায় জনপ্রশাসন মন্ত্রণালয়ের সম্মেলন কক্ষে শুদ্ধাচার পুরস্কার ২০১৮-১৯ প্রদান অনুষ্ঠানে প্রধান অতিথির বক্তৃতায় তিনি এ আহ্বান জানান।

 প্রতিমন্ত্রী বলেন, সরকার শুদ্ধাচার পুরস্কারের মাধ্যমে সরকারি কর্মচারীদের কাজের স্বীকৃতি প্রদান  এবং শুদ্ধাচার চর্চায় উদ্বুদ্ধ করছে। এর মাধ্যমে সরকারি কর্মচারীরা  আরো নিষ্ঠার সাথে কাজ করতে উদ্বুদ্ধ হবে। দেশের উন্নয়নকে ত্বরান্বিত করে বাংলাদেশকে সমৃদ্ধ করে গড়ে তুলতে সকল স্তরের সরকারি কর্মচারীদের শুদ্ধাচার চর্চা করতে হবে। তিনি এ সময় সকলকে নিষ্ঠা ও আন্তরিকতার সাথে  কাজ করে জনপ্রশাসন মন্ত্রণালয়কে সকলের কাছে দৃষ্টান্ত হিসেবে তুলে ধরার আহ্বান জানান। পাশাপাশি সরকারি কর্মচারীদের অধিক কর্মদক্ষ করে গড়ে তুলতেও জনপ্রশাসন মন্ত্রণালয়ের প্রতি আহ্বান জানান।

 জনপ্রশাসন মন্ত্রণালয়ের সচিব ফয়েজ আহম্মদের সভাপতিত্বে অনুষ্ঠানে জনপ্রশাসন মন্ত্রণালয়ের অতিরিক্ত সচিব মোঃ মনির উদ্দিন স্বাগত বক্তব্য রাখেন।  এ সময় জনপ্রশাসন মন্ত্রণালয়ের বিভিন্ন দপ্তর ও সংস্থার প্রধান-সহ মন্ত্রণালয়ের কর্মকর্তা-কর্মচারীবৃন্দ উপস্থিত ছিলেন।

  এবছর মন্ত্রণালয়ের কর্মকর্তা-কর্মচারী ও দপ্তর প্রধানের মধ্যে হতে তিনজনকে শুদ্ধচার পুরস্কারের জন্য মনোনীত করা হয়। পুরস্কারপ্রাপ্তরা হলেন- দপ্তর/সংস্থা প্রধান ক্যাটোগরিতে বিসিএস প্রশাসন একাডেমির রেক্টর কাজী রওশন আক্তার, গ্রেড-১ হতে গ্রেড-১০ ভুক্ত ক্যাটোগরিতে উপসচিব মোঃ নূরুল হক এবং গ্রেড-১১ হতে গ্রেড-২০ ভুক্ত ক্যাটোগরিতে প্রশাসনিক কর্মকর্তা বীণা সরকার। প্রতিমন্ত্রী এ সময় পুরস্কারপ্রাপ্তদের হাতে এক মাসের বেতনের সমপরিমাণ অর্থ ও সার্টিফিকেট বিতরণ করেন।

#

শিবলী/মাহমুদ/রফিকুল/রেজাউল/২০১৯/১৮২৯ ঘণ্টা

তথ্যবিবরণী নম্বর: ৪৮৭০

**শান্তিপূর্ণ সমাজ প্রতিষ্ঠায় সকলকে আন্তরিক হতে হবে**

**-- শ্রম প্রতিমন্ত্রী**

নারায়ণগঞ্জ, ৯ পৌষ (২৪ ডিসেম্বর) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, পৃথিবীর প্রতিটি ভাল কাজ আখেরাতের জন্য পাথেয়। ভাল কাজের মাধ্যমে শান্তিপূর্ণ সমাজ প্রতিষ্ঠায় সকলকে আরো আন্তরিক হতে হবে।

প্রতিমন্ত্রী আজ নারায়ণগঞ্জের বন্দর উপজেলায় ফোনকুল এলাকায় নূরে মোহাম্মদ বাগে জান্নাত মসজিদের উদ্বোধন উপলক্ষে আয়োজিত অনুষ্ঠানে প্রধান অতিথির বক্তৃতায় একথা বলেন ।

নবনির্মিত মসজিদের উদ্বোধন অনুষ্ঠানে প্রতিমন্ত্রী জাতির পিতা বঙ্গবন্ধু শেখ মুজিবুর রহমানকে শ্রদ্ধার সাথে স্মরণ করেন। তিনি বলেন, বঙ্গবন্ধু ছিলেন একজন ইসলাম অনুরাগী মানুষ। বঙ্গবন্ধুই কাকরাইল মসজিদ ও টঙ্গির বিশ্ব ইজতেমার জন্য জায়গা বরাদ্দ দেন। ১৯৭৫ সালে ইসলামিক ফাউন্ডেশন প্রতিষ্ঠা করেন। তারই সুযোগ্য কন্যা প্রধানমন্ত্রী শেখ হাসিনা দেশের প্রতিটি উপজেলায় একটি করে মডেল মসজিদ, ইসলামিক পাঠাগার ও ইসলামিক  গবেষণাগারে নির্মাণ কাজ শুরু করেছেন।

অনুষ্ঠানে জাতীয় শ্রমিক লীগের সাবেক সভাপতি শুক্কুর মাহমুদের সভাপতিত্বে অন্যান্যের মধ্যে জেলা পরিষদ চেয়ারম্যান আনোয়ার হোসেন, বন্দর উপজেলা আওয়ামী লীগের সাধারণ সম্পাদক মোঃ কাজিম উদ্দিন ও জাতীয় শ্রমিক লীগের কেন্দ্রীয় নেতা কাউসার আহমেদ পলাশ-সহ স্থানীয় প্রশাসনের কর্মকর্তাগণ উপস্থিত ছিলেন।

শ্রম প্রতিমন্ত্রী এর আগে কলকারখানা প্রতিষ্ঠান অধিদপ্তরের নারায়ণগঞ্জ আঞ্চলিক কার্যালয়ে বঙ্গবন্ধু কর্নারের উদ্বোধন করেন। এ সময় তিনি বঙ্গবন্ধুর আদর্শে অনুপ্রাণিত হয়ে অধিদপ্তরের সুনাম বৃদ্ধিতে কর্মকর্তা কর্মচারীদের আরো আন্তরিকতার সাথে কাজ করার নির্দেশ দেন।

#

আকতারুল/মাহমুদ/রফিকুল/রেজাউল/২০১৯/১৮১৬ ঘণ্টা

তথ্যবিবরণী নম্বর : ৪৮৬৯

বিটিভিতে উৎপাদনশীলতা বিষয়ক প্রামাণ্য অনুষ্ঠান প্রচারের উদ্যোগ নিতে শিল্পমন্ত্রীর নির্দেশনা

ঢাকা, ৯ পৌষ (২৪ ডিসেম্বর) :

তৃণমূল পর্যায়ে জনগণের মধ্যে উৎপাদনশীলতা বিষয়ক ধারনার প্রসারে একটি যুগোপযোগী প্রামাণ্য অনুষ্ঠান নির্মাণ ও তা বাংলাদেশ টেলিভিশনে নিয়মিত প্রচারের ব্যবস্থা নিতে নির্দেশনা দিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, উৎপাদনশীলতা বিষয়ক এ অনুষ্ঠানে শিল্প, কল-কারখানা, কৃষি খামার-সহ সকল সেক্টরে উৎপাদনশীলতা বৃদ্ধির কৌশল এবং এর সুবিধা তুলে ধরতে হবে। এটি যাতে দূরশিক্ষণের ভূমিকা পালন করতে পারে, সে লক্ষ্যে সর্বোচ্চ পেশাদারিত্বের সাথে অনুষ্ঠানটি নির্মাণের তাগিদ দেন তিনি।

মন্ত্রী আজ শিল্প মন্ত্রণালয়ে অনুষ্ঠিত জাতীয় উৎপাদনশীলতা পরিষদ (এনপিসি)-এর চতুর্দশ সভায় সভাপতিত্বকালে এনপিও’র কর্মকর্তাদের এ নির্দেশনা দেন। দেশের শিল্প ও সেবা-সহ বিভিন্নখাতে উৎপাদনশীলতা বৃদ্ধির লক্ষ্যে জাতীয় পর্যায়ে কর্ম-কৌশল নির্ধারণের জন্য এ সভার আয়োজন করা হয়।

শিল্পসচিব মোঃ আবদুল হালিম, শিল্প, বাণিজ্য, পাট ও বস্ত্র, কৃষি এবং শ্রম ও কর্মসংস্থান মন্ত্রণালয়, পরিকল্পনা, পরিসংখ্যান ও তথ্য যোগাযোগ, সড়ক পরিবহন ও মহাসড়ক, জ্বালানি ও খনিজ সম্পদ, বিদ্যুৎ বিভাগের ঊর্ধ্বতন কর্মকর্তা, বেপজা, এফবিসিসিআই, ডিসিসিআই, বিসিআই, বিজিএমইএ, বিকেএমইএ, নাসিব, বাংলাদেশ ইঞ্জিনিয়ারিং শিল্প মালিক সমিতি, বাংলাদেশ জুট মিলস্ অ্যাসোসিয়েশন, এনপিও, বাংলাদেশ এমপ্লয়ার্স ফেডারেশনের প্রতিনিধি-সহ কমিটির সংশ্লিষ্ট সদস্যরা সভায় উপস্থিত ছিলেন।

সভায় শিক্ষা কারিক্যুলামে উৎপাদনশীলতা বিষয়ক কনটেন্ট অন্তর্ভুক্তি, নারী উদ্যোক্তা সংগঠনের সাথে এনপিও’র সংঝোতা স্মারক সই, ন্যাশনাল প্রোডাক্টিভিটি মাস্টার প্ল্যান বাস্তবায়ন, এনপিও’র প্রাতিষ্ঠানিক সক্ষমতা বৃদ্ধি ইত্যাদি বিষয়ে বিস্তারিত আলোচনা ও সিদ্ধান্ত গৃহীত হয়। এর পাশাপাশি খাতভিত্তিক উৎপাদনশীলতা বৃদ্ধির লক্ষ্যে ইতোপূর্বে গঠিত কমিটিগুলোর কার্যক্রম মূল্যায়ন এবং প্রয়োজনে কমিটি পুনর্গঠনের তাগিদ দেয়া হয়।

সভায় জানানো হয়, বিভিন্ন সেক্টর ও সাব-সেক্টরে উৎপাদনশীলতা বৃদ্ধির লক্ষ্যে খুব শিগ্গির বাংলাদেশ গার্মেন্টস্ ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশন (বিজিএমইএ), বাংলাদেশ নিটওয়্যার ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশন (বিকেএমইএ) এবং লেদার গুডস্ অ্যান্ড ফুটওয়্যার ম্যানুফ্যাকচারার্স অ্যান্ড এক্সপোর্টার্স অ্যাসোসিয়েশন অভ্ বাংলাদেশ (এলএফএমইএবি) এর সাথে এনপিও’র সমঝোতা স্মারক স্বাক্ষরিত হবে। এর ফলে দেশের তৈরি পোশাক, নিটওয়্যার ও চামড়া শিল্পখাতে উৎপাদনশীলতা বাড়বে বলে সভায় আশা প্রকাশ করা হয়।

 সভায় আরো জানানো হয়, শিল্প, সেবা ও কৃষিখাতের উৎপাদনশীলতার স্তর নির্ধারণের লক্ষ্যে এনপিও একটি সমীক্ষা পরিচালনা করবে। এ লক্ষ্যে প্রতিষ্ঠানটি ইতোমধ্যে প্রয়োজনীয় প্রস্তুতি গ্রহণ করেছে। শ্রম জরিপের ফলাফল প্রকাশের পরপরই এটি পরিচালনা করা হবে। এনপিও এ সমীক্ষার ফলাফল দ্রুততার সাথে প্রকাশ করবে বলে সভায় তথ্য প্রকাশ করা হয়।

#

জলিল/মাহমুদ/রফিকুল/জয়নুল/২০১৯/১৮০০ঘণ্টা

তথ্যবিবরণী নম্বর : ৪৮৬৮

সচিবালয় এলাকায় হর্ন বাজানোয় চৌদ্দ জনকে জরিমানা

ঢাকা, ৯ পৌষ (২৪ ডিসেম্বর) :

 সচিবালয়ের চারপাশের রাস্তাকে নীরব এলাকা হিসেবে কার্যকর করার অংশ হিসেবে পরিবেশ অধিদপ্তরের উদ্যোগে আজ ভ্রাম্যমাণ আদালত পরিচালিত হয়েছে। আদালত পরিচালনা করেন পরিবেশ অধিদপ্তরের এনফোর্সমেন্ট উইং এর নির্বাহী ম্যাজিস্ট্রেট প্রকৌ. কাজী তামজীদ আহমেদ, সঙ্গে ছিলেন পরিবেশ অধিদপ্তরের সহকারী পরিচালক মোসাব্বের হোসেন মোহাম্মদ রাজীব।

 ভ্রাম্যমাণ আদালত আজ সাতটি গাড়ি ও সাতটি মোটরসাইকেলের ড্রাইভারকে জরিমানা করে। সচেতনতামূলক কার্যক্রমের আওতায় এ দিন মোট চৌদ্দ জনকে সতর্কতামূলকভাবে তিন হাজার সাতশত টাকা জরিমানা করা হয়। এদিন চারটি সরকারি গাড়িও জরিমানার আওতায় পড়েছে।

 নিষেধাজ্ঞা অমান্যকারীদের বিরুদ্ধে বিধি মোতাবেক ব্যবস্থা গ্রহণ অব্যাহত থাকবে।

 উল্লেখ্য, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন গত ১৭ ডিসেম্বর থেকে বাংলাদেশ সচিবালয়ের চারপাশ অর্থাৎ জিরো পয়েন্ট, পল্টন মোড়, সচিবালয় লিংক রোড হয়ে জিরো পয়েন্ট এলাকাকে নীরব এলাকা হিসেবে কার্যকর করার সিদ্ধান্ত বাস্তবায়নের ঘোষণা করেন । এ বিষয়ে সংশ্লিষ্ট সকলের সহযোগিতা কামনা করা হয়। শব্দদূষণ (নিয়ন্ত্রণ) বিধিমালা, ২০০৬ এর ধারা ৮(২) এ প্রদত্ত নিষেধাজ্ঞা ভঙ্গ করে নীরব এলাকায় চলাচলকালে যানবাহনে কোনো প্রকার হর্ন বাজানোর অপরাধে দোষী সাব্যাস্ত হলে অনধিক ৬ (ছয়) মাস কারাদণ্ডে বা অনধিক ১০ হাজার টাকা অর্থদণ্ডে বা উভয় দণ্ডে দণ্ডনীয় হতে পারেন।

#

দীপংকর/মাহমুদ/রফিকুল/জয়নুল/২০১৯/১৭৫৫ঘণ্টা

তথ্যবিবরণী নম্বর : ৪৮৬৭

সরকারি আইনি সহায়তা কার্যক্রম সফল করতে হবে

 --- আইনমন্ত্রী

ঢাকা, ৯ পৌষ (২৪ ডিসেম্বর) :

 আইন, বিচার ও সংসদ বিষয়ক মন্ত্রী আনিসুল হক বলেছেন, সরকারি আইনি সহায়তা কার্যক্রম সফল করতে হবে। কারণ সরকারি আইনি সহায়তা কার্যক্রমের সফলতার ওপর নির্ভর করছে মুক্তিযুদ্ধের চেতনা ও বঙ্গবন্ধুর স্বপ্নের বাস্তবায়ন এবং টেকসই উন্নয়ন লক্ষ্যমাত্রা অর্জন। এজন্য সরকারি আইনি সহায়তা কার্যক্রমে জেলা লিগ্যাল এইড কমিটির সকল সদস্যের সক্রিয় অংশগ্রহণের পাশাপাশি জনসচেতনতামূলক বিভিন্ন কার্যক্রম গ্রহণ করতে হবে এবং লিগ্যাল এইড অফিসগুলোকে আরো কার্যকর করতে হবে।

 আজ ঢাকায় হোটেল ইন্টারকন্টিনেন্টালে জাতীয় আইনগত সহায়তা প্রদান সংস্থা আয়োজিত সরকারি আইনি সেবা ও সুশাসন শক্তিশালীকরণ বিষয়ক সম্মেলনের উদ্বোধনী অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

 মন্ত্রী বলেন, সরকার দেশের সামাজিক উন্নয়ন ও অর্থনৈতিক প্রবৃদ্ধিকে আরো সামনের দিকে এগিয়ে নিতে চায়। সরকারের এই লক্ষ্য বাস্তবায়ন করতে হলে দেশে আইনের শাসন প্রতিষ্ঠা করে একসেস টু জাস্টিস বিচারে প্রবেশাধিকার নিশ্চিত করার বিকল্প নেই। কারণ উন্নয়ন ও আইনের শাসন ওতপ্রোতভাবে জড়িত। তাছাড়া জাতিসংঘের টেকসই উন্নয়ন লক্ষ্যমাত্রা অর্জনেও রাষ্ট্রের সকল নাগরিকের একসেস টু জাস্টিস নিশ্চিত করতে হবে ২০৩০ সালের মধ্যেই। এই একসেস টু জাস্টিস নিশ্চিত করতে সরকার প্রতিটি জেলায় লিগ্যাল এইড কমিটি গঠন করে আইনি সহায়তা কার্যক্রম চালিয়ে যাচ্ছে। জেলা লিগ্যাল এইড কমিটির কাজের গুরুত্ব বিবেচনা করে সংশ্লিষ্ট জেলার জেলা জজকে এই কমিটির চেয়ারম্যানের দায়িত্ব দেওয়া হয়েছে। জেলা জজদের নেতৃত্বে জেলা লিগ্যাল এইড কমিটিগুলো যাতে সুষ্ঠুভাবে কাজ সম্পন্ন করতে পারে, সে জন্য প্রতিটি জেলা জজ আদালত প্রাঙ্গণে লিগ্যাল এইড অফিস স্থাপন করা হয়েছে এবং সেখানে একজন করে সহকারী জজ/সিনিয়র সহকারী জজ পদমর্যাদার কর্মকর্তাকে লিগ্যাল এইড অফিসার হিসেবে নিয়োগ দেওয়া হয়েছে।

 তিনি বলেন, জেলা লিগ্যাল এইড কমিটিগুলো সংশ্লিষ্ট জেলায় সরকারি আইনি সহায়তা কার্যক্রমের জন্য দায়বদ্ধ। অথচ কোনো কোন জেলা লিগ্যাল এইড কমিটি কখনো কখনো প্রত্যাশিত কার্যক্রম পরিচালনায় পিছিয়ে পড়ছেন। কিন্তু পিছিয়ে পড়লে চলবে না। সকলকে নিয়েই সামনের দিকে এগিয়ে যেতে হবে। তবেই এই কার্যক্রমের সফলতা আসবে।

 জেলা জজদের উদ্দেশে মন্ত্রী বলেন, বর্তমানে পৃথিবীর অনেক দেশে এডিআর পদ্ধতিতে বিপুল সংখ্যক মামলা নিষ্পত্তি করা হচ্ছে। জাপানে পারিবারিক ও দেওয়ানি মামলার সিংহভাগ মেডিয়েশনের মাধ্যমে নিষ্পত্তি হচ্ছে। আমাদের আইনি কাঠামোতে এডিআর পদ্ধতিতে মামলা নিষ্পত্তির সকল ভিত্তি থাকা সত্ত্বেও আমরা কেন ইপ্সিত ফল লাভ করতে পারছি না, তা ভাবতে হবে। এ লক্ষ্যে জেলা জজের গতিশীল নেতৃত্ব এডিআর পদ্ধতির প্রয়োগকে ত্বরান্বিত করতে পারে। আপনারা সহকর্মীদেরকে এডিআর পদ্ধতিতে মামলা নিষ্পত্তির বিষয়ে উৎসাহিত করবেন, তাদের সংগে নিয়মিত মতবিনিময় করে এডিআর পদ্ধতি প্রয়োগের ক্ষেত্রে উদ্ভুত সমস্যা চিহ্নিত করবেন এবং তা কিভাবে দূর করা যায়, এসব বিষয়ে আপনাদের উদ্ভাবনী ভাবনাগুলো প্রয়োগ করবেন।

 মন্ত্রী বলেন, লিগ্যাল এইড অফিসার একজন বিচারক হওয়ায় তার মধ্যস্থতায় বিরোধ নিষ্পত্তিতে জনগণের এক ধরনের আস্থা তৈরি হয়েছে। এই আস্থা ধরে রেখে লিগ্যাল এইড অফিসগুলোকে সর্বাধিক জনবান্ধব করতে জেলা জজদের সচেষ্ট হতে হবে। লিগ্যাল এইডের প্যানেল আইনজীবীরা যাতে সততা ও নিষ্ঠার সাথে অসহায়-দরিদ্র জনগোষ্ঠিকে প্রকৃত আইনি সেবা প্রদান করতে পারেন সে বিষয়ে নিয়মিত তদারকি ও ফলোআপ করতে হবে। জেলা লিগ্যাল এইড অফিসাররা যাতে তৃণমূল পর্যায়ে সরকারের এই মহৎ কার্যক্রমকে আরো বিস্তৃত করে অসহায় জনগণের নিকট পৌঁছে দিতে পারেন সে বিষয়ে সার্বিক সহযোগিতা করতে হবে। বিশেষ করে উপজেলা ও ইউনিয়ন লিগ্যাল এইড কমিটিগুলোকে সক্রিয় করে সরকারি আইনি সেবাকে তৃণমূল পর্যায়ের অসহায়, দরিদ্র ও দুস্থ জনগণের কাছে পৌঁছে দিতে হবে।

 জাতীয় আইনগত সহায়তা প্রদান সংস্থার ভারপ্রাপ্ত পরিচালক এ এইচ এম হাবিবুর রহমান ভূঁইয়ার সভাপতিত্ব অনুষ্ঠানে বিশেষ অতিথি হিসেবে আইন সচিব মোঃ গোলাম সারওয়ার এবং ইউএনডিপি বাংলাদেশের ডেপুটি রেসিডেন্ট রিপ্রেজেন্টেটিভ Van Nguyen বক্তৃতা করেন।

#

রেজাউল/মাহমুদ/রফিকুল/জয়নুল/২০১৯/১৭৫০ঘণ্টা

তথ্যবিবরণী নম্বর: ৪৮৬৫

**ঢাকা শহরের চারপাশের বায়ু দূষণহ্রাসে নীতিমালা হচ্ছে**

ঢাকা, ৯ পৌষ (২৪ ডিসেম্বর) :

 ঢাকা শহরের চারপাশের বায়ু দূষণ রোধ ও হ্রাস করার লক্ষ্যে নীতিমালা প্রণয়ন করছে সরকার। এ সম্পর্কিত একটি উচ্চ ক্ষমতাসম্পন্ন কমিটির দ্বিতীয় সভা আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে অনুষ্ঠিত হয়। পরিবেশ সচিব মোঃ আবদুল্লাহ আল মোহসীন চৌধুরী এতে সভাপতিত্ব করেন।

 ঢাকা শহরের চারপাশের বায়ু দূষণহ্রাসে প্রণীত খসড়া নীতিমালা এবং স্বল্প, মধ্য ও দীর্ঘমেয়াদি করণীয় বিষয়ে সভায় বিস্তারিত আলোচনা হয়। সড়ক, বিভিন্ন ইউটিলিটি সার্ভিস ও ভবন নির্মাণ, পুনর্নির্মাণ ও মেরামত কার্যক্রম চলাকালে অস্থায়ী বেষ্টনি দিয়ে নির্মানসামগ্রী ঢেকে রাখার বিষয়টি নীতিমালায় অন্তর্ভুক্ত করা প্রসঙ্গে সভায় আলোচনা করা হয়। ক্ষতিগ্রস্ত রাস্তা মেরামত এবং নির্মাণ চলাকালে দিনে দুইবার পানি ছিটানোর বিষয়টিও অন্তর্ভুক্ত করতে নীতিগত সিদ্ধান্ত গ্রহণ করা হয়। ট্রাক বা লরিতে উন্মুক্ত অবস্থায় বালু, মাটি, সিমেন্টসহ অন্যান্য নির্মাণ সামগ্রী পরিবহণের মাধ্যমে পরিবেশ দূষণকারীদের বিরুদ্ধে আইনানুগ ব্যবস্থা গ্রহণের বিষয়টিও নীতিমালায় অন্তর্ভুক্ত করার বিষয়ে সভায় প্রস্তাব করা হয়।

 রাস্তার পাশে পৌরবর্জ্য সংরক্ষণ ও পোড়ানো কঠোরভাবে নিয়ন্ত্রণ করার ব্যবস্থাও নীতিমালায় অন্তর্ভুক্ত হবে বলে সভায় জানানো হয়। এসময় ইটভাটাসহ পরিবেশ দূষণকারী ধোঁয়া নিঃসরণকারী যানবাহনসমূহ বন্ধে নিয়মিত মোবাইল কোর্ট পরিচালনা করার বিষয়টিও নীতিমালায় অন্তর্ভুক্ত করার সিদ্ধান্ত গ্রহণ করা হয়।

 সভায় অন্যান্যের মধ্যে ঢাকা দক্ষিণ সিটি কর্পোরেশনের প্রধান নির্বাহী কর্মকর্তা শাহ্ মোঃ ইমদাদুল হক, পরিবেশ অধিদপ্তরের মহাপরিচালক ড. এ কে এম রফিক আহাম্মদসহ বিভিন্ন দপ্তর ও সংস্থার প্রতিনিধিগণ উপস্থিত ছিলেন।

#

দীপংকর/পরীক্ষিৎ/রেজ্জাকুল/শামীম/২০১৯/১৪৩৮ ঘণ্টা

তথ্যবিবরণী নম্বর: ৪৮৬৪

**একনেক সভায় ৯টি প্রকল্প অনুমোদন**

**ব্যয় প্রায় ৪ হাজার ৬১২ কোটি টাকা**

ঢাকা, ৯ পৌষ (২৪ ডিসেম্বর) :

 জাতীয় অর্থনৈতিক পরিষদের নির্বাহি কমিটি (একনেক) ৯টি প্রকল্প অনুমোদন দিয়েছে। এতে মোট ব্যয় হবে প্রায় ৪ হাজার ৬১১ কোটি ৬২ লাখ টাকা। এর মধ্যে সরকারি অর্থায়ন ৪ হাজার ৩৬৬ কোটি ১২ লাখ টাকা এবং সংশ্লিষ্ট সংস্থার নিজস্ব অর্থায়ন ২৪৫ কোটি ৫০ লাখ টাকা।

প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ শেরেবাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেওয়া হয়েছে।

অনুমোদিত প্রকল্পসমূহ হলো: নৌ-পরিবহন মন্ত্রণালয়ের দুটি প্রকল্প যথাক্রমে ‘নারায়ণগঞ্জের খানপুরে অভ্যন্তরীণ কন্টেইনার এবং বাল্ক টার্মিনাল নির্মাণ’ প্রকল্প এবং ‘মোংলা বন্দরের আধুনিক বর্জ্য ও নিঃসৃত তেল অপসারণ ব্যবস্থাপনা’ প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের ‘সিলেট সিটি কর্পোরেশনের জলাবদ্ধতা নিরসন, বিশুদ্ধ পানি সরবরাহ ও অবকাঠামো নির্মাণ’ প্রকল্প; বস্ত্র ও পাট মন্ত্রণালয়ের ‘ফরিদপুর টেক্সটাইল ইনস্টিটিউট স্থাপন (২য় সংশোধিত)’ প্রকল্প; প্রাথমিক ও গণশিক্ষা মন্ত্রণালয়ের ‘ঢাকা মহানগরী ও পূর্বাচল সরকারি প্রাথমিক বিদ্যালয় স্থাপন ও অবকাঠামো উন্নয়নসহ দৃষ্টিনন্দনকরণ’ প্রকল্প; প্রতিরক্ষা মন্ত্রণালয়ের ‘মিরপুর সেনানিবাসে ডিএসসিএসসি’র জন্য অফিসার্স মেস ও বিওকিউ নির্মাণ’ প্রকল্প; প্রবাসী কল্যাণ ও বৈদেশিক কর্মসংস্থান মন্ত্রণালয়ের ‘দেশ-বিদেশে কর্মসংস্থানের জন্য ড্রাইভিং প্রশিক্ষণ প্রদান’ প্রকল্প এবং শিল্প মন্ত্রণালয়ের ‘চামড়া শিল্পনগরী, ঢাকা (৪র্থ সংশোধিত)’ প্রকল্প; এবং শিক্ষা মন্ত্রণালয়ের ‘হাওড় এলাকার নির্বাচিত শিক্ষা প্রতিষ্ঠানসমূহের উন্নয়ন’ প্রকল্প।

 অর্থমন্ত্রী আ হ ম মুস্তফা কামাল, পরিকল্পনা মন্ত্রী এম. এ. মান্নান, সড়ক পরিবহণ ও সেতু মন্ত্রী ওবায়দুল কাদের, কৃষিমন্ত্রী মোঃ আব্দুর রাজ্জাক, তথ্যমন্ত্রী ড. হাছান মাহমুদ, স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম, শিল্পমন্ত্রী নূরুল মজিদ মাহমুদ হুমায়ূন, স্বাস্থ্যমন্ত্রী জাহিদ মালিক, বাণিজ্য মন্ত্রী টিপু মুনশি, গৃহায়ন ও গণপূর্ত মন্ত্রী শ. ম. রেজাউল করিম, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন এবং ভূমিমন্ত্রী সাইফুজ্জামানসহ সংশ্লিষ্ট মন্ত্রণালয়ের মন্ত্রী ও প্রতিমন্ত্রীবর্গ সভার কার্যক্রমে অংশগ্রহণ করেন।

সভায় মন্ত্রিপরিষদ সচিব, প্রধানমন্ত্রীর মুখ্য সচিব, এসডিজি’র মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদুর/পরীক্ষিৎ/রেজ্জাকুল/শামীম/২০১৯/১৪০০ ঘণ্টা

তথ্যবিবরণী নম্বর: ৪৮৬৩

 **ঢাকার পথে ‘অচিন পাখি’**

সিয়াটল, যুক্তরাস্ট্র, ২৪ ডিসেম্বর:

 ঢাকার উদ্দেশ্যে রওনা দিয়েছে বিমান বাংলাদেশ এয়ারলাইন্সের নতুন ড্রিমলাইনার ‘অচিন পাখি’। গতকাল স্থানীয় সময় দুপুর আড়াইটায় উড়োজাহাজটি যুক্তরাষ্ট্রের সিয়াটলে অবস্থিত বোয়িং কারখানার এভারেট ডেলিভারি সেন্টার ত্যাগ করে। ‘অচিন পাখি’ ১৫ ঘন্টা ৩০ মিনিটের উড়াল শেষে আজ রাত সাতটা নাগাদ  ঢাকায় হযরত শাহজালাল আন্তর্জাতিক বিমানবন্দরে অবতরণ করবে বলে আশা প্রকাশ করছে বেসামরিক বিমান পরিবহন ও পর্যটন মন্ত্রণালয়। বোয়িং ৭৮৭-৯ সিরিজের এই উড়োজাহাজটি বিমানের দ্বিতীয় ড্রিমলাইনার। একই সিরিজের প্রথম ড্রিমলাইনার ‘সোনার তরী’ ইতোমধ্যে গত শনিবার দেশে পৌঁছেছে।

 শুক্রবার বোয়িং ৭৮৭-৯  সিরিজের ড্রিমলাইনার ‘অচিন পাখি’ উড়োজাহাজটিকে বোয়িং কর্তৃপক্ষ বিমান বাংলাদেশ এয়ারলাইন্সের নিকট আনুষ্ঠানিকভাবে হস্তান্তর করে। অত্যাধুনিক এই উড়োজাহাজটিতে বিজনেস ক্লাসের ৩০ টি, প্রিমিয়াম ইকোনোমি শ্রেণির ২১টি ও ইকোনোমি শ্রেণির ২৪৭ টি আসনসহ মোট ২৯৮ টি আসন রয়েছে।

 গত সেপ্টেম্বরে বিমান বাংলাদেশ এয়ারলাইন্সের বোয়িং ৭৮৭-৮ সিরিজের চতুর্থ ড্রিমলাইনার ‘রাজহংস’ উদ্বোধনকালে প্রধানমন্ত্রী শেখ হাসিনা বিমানের জন্য বোয়িং ৭৮৭-৯ সিরিজের অত্যাধুনিক দুটি ড্রিমলাইনার কেনার ঘোষণা প্রদান করেন। তিনি নতুন ড্রিমলাইনার দুটির নামকরণ করেন ‘সোনার তরী’ ও ‘অচিন পাখি’।

#

তানভীর/পরীক্ষিৎ/রেজ্জাকুল/শামীম/২০১৯/১৩০২ ঘণ্টা

তথ্যবিবরণী নম্বর: ৪৮৬২

**সংস্কৃতি সচিবের মাতার মৃত্যুতে সংস্কৃতি প্রতিমন্ত্রীর শোক**

ঢাকা, ৯ পৌষ (২৪ ডিসেম্বর) :

 সংস্কৃতি বিষয়ক মন্ত্রণালয়ের সচিব ড. মো. আবু হেনা মোস্তফা কামাল এনডিসি'র মাতা রওশন আরা বেগমের মৃত্যুতে সংস্কৃতি বিষয়ক প্রতিমন্ত্রী কে এম খালিদ গভীর শোক ও দুঃখ প্রকাশ করেছেন।

 প্রতিমন্ত্রী আজ এক শোকবার্তায় মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি সমবেদনা জানান।

 উল্লেখ্য, গতকাল রাত ৯ টার দিকে রাজধানীর বারডেম হাসপাতালে চিকিৎসাধীন অবস্থায় রওশন আরা মৃত্যুবরণ করেন।

#

ফয়সল/পরীক্ষিৎ/রেজ্জাকুল/শামীম/২০১৯/১১৩৫ ঘণ্টা

তথ্যবিবরণী নম্বর: ৪৮৬১

প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত স্থায়ী কমিটি

নারীদের জন্য উপজেলাভিত্তিক চাকুরী মেলা আয়োজনের সুপারিশ

ঢাকা, ৯ পৌষ (২৪ ডিসেম্বর) :

 **জনশক্তি প্রেরণের কার্যক্রমে আরো সচেতনতা বাড়াতে শুধু নারীদের জন্য উপজেলাভিত্তিক চাকুরী মেলা আয়োজনের সুপারিশ করেছে প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত সংসদীয় স্থায়ী কমিটি**।

 **গতকাল সংসদ ভবনে অনুষ্ঠিত প্রবাসী কল্যাণ ও বৈদেশিক কর্মসংস্থান মন্ত্রণালয় সম্পর্কিত সংসদীয় স্থায়ী কমিটির ৭ম বৈঠকে এ সুপারিশ করা হয়। কমিটির সভাপতি আনিসুল ইসলাম মাহমুদ এতে সভাপতিত্ব কেরেন।**

 **কমিটির সদস্য প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ, অধ্যাপক মোঃ আলী আশরাফ, মোয়াজ্জেম হোসেন রতন, আয়েশা ফেরদাউস, পংকজ নাথ এবং মোঃ সাদেক খান বৈঠকে অংশগ্রহণ করেন।**

 **বৈঠকে জানানো হয়, বাংলাদেশ থেকে মরিশাসে কর্মী নিয়োগ প্রক্রিয়া শুরু হয় ১৯৯২ সালে। ২০১৮ সালে ৬ হাজার ৬০৮ জন এবং এ বছরের নভেম্বর পর্যন্ত ৬ হাজার ৯৩২ জন কর্মী বাংলাদেশ থেকে মরিশাসে গমন করেছে। ১৯৯২ থেকে ২০১৯ এর নভেম্বর মাস পর্যন্ত মরিশাসে গমনকারী মোট বাংলাদেশি কর্মীর সংখ্যা ৬৮ হাজার ৮৩২ জন। বাংলাদেশি কর্মীদের স্বার্থরক্ষা এবং সুষ্ঠু নিয়মতান্ত্রিক, সুশৃঙ্খল ও কাঠামোবদ্ধ প্রক্রিয়ায় মরিশাসে কর্মী নিয়োগের বিষয়ে ইতোমধ্যে একটি সমঝোতা স্মারক স্বাক্ষরের উদ্যোগ গ্রহণ করা হয়েছে বলে বৈঠকে জানানো হয়।**

 **বিগত ৬ষ্ঠ বৈঠকের গৃহীত সিদ্ধান্ত বাস্তবায়ন ও অগ্রগতি, মরিশাস ও সিসেল-এ জনশক্তি প্রেরণের সর্বশেষ পরিস্থিতি, বিদেশে জনশক্তি প্রেরণের লক্ষ্যে অভিবাসন খরচ নির্ধারণ এবং বাস্তবায়নকল্পে মন্ত্রণালয় কর্তৃক গৃহীত ব্যবস্থা সম্পর্কে বৈঠকে বিস্তারিত আলোচনা করা হয়।**

 **বৈঠকে প্রবাসী কল্যাণ ও বৈদেশিক কর্মসংস্থান মন্ত্রণালয়লের সচিব মো: সেলিম রেজাসহ মন্ত্রণালয় ও জাতীয় সংসদ সচিবালয়ের সংশ্লিষ্ট কর্মকর্তাবৃন্দ উপস্থিত ছিলেন।**

#

জয়নাল/পরীক্ষিৎ/রেজ্জাকুল/শামীম/২০১৯/১১০৫ ঘণ্টা

তথ্যবিবরণী নম্বর: ৪৮৬০

**শুভ বড়দিন উপলক্ষে প্রধানমন্ত্রীর বাণী**

ঢাকা, ৯ পৌষ (২৪ ডিসেম্বর) :

 প্রধানমন্ত্রী শেখ হাসিনা ২৫ ডিসেম্বর শুভবড়দিন উপলক্ষে নিম্নোক্ত বাণী প্রদান করেছেন:

 “শুভ ‘বড়দিন’ উপলক্ষে আমি খ্রিস্টান সম্প্রদায়ের সকল সদস্যকে আন্তরিক শুভেচ্ছা জানাচ্ছি।

 খ্রিস্টান ধর্মের প্রবর্তক যীশু খ্রিস্ট এ দিনে বেথেলহেমে জন্মগ্রহণ করেন। পৃথিবীতে ন্যায় ও শান্তি প্রতিষ্ঠা করার মাধ্যমে শোষণমুক্ত সমাজ ব্যবস্থা প্রবর্তনই ছিল যীশু খ্রিস্টের অন্যতম ব্রত। বিপন্ন ও অনাহারক্লিষ্ট মানুষের জন্য মহামতি যীশু নিজেকে উৎসর্গ করেছেন। তাঁর জীবনাচরণ ও দৃঢ় চারিত্রিক গুণাবলীর জন্য মানব ইতিহাসে তিনি অমর হয়ে আছেন।

 ‘ধর্ম যার যার, উৎসব সবার’ -এ মন্ত্রে উজ্জীবিত হয়ে আমরা সবাই একসঙ্গে উৎসব পালন করব। আমাদের সংবিধানে সকল ধর্ম ও বর্ণের মানুষের সমান অধিকার সুনিশ্চিত করা হয়েছে। সকলে মিলে যুদ্ধ করে বাংলাদেশ স্বাধীন করেছি। তাই এই দেশ আমাদের সকলের। বাংলাদেশ ধর্ম-বর্ণ নির্বিশেষে সকল মানুষের নিরাপদ আবাসভূমি।

 আসুন, মহান মুক্তিযুদ্ধের চেতনায় উদ্বুদ্ধ হয়ে সাম্প্রদায়িক সম্প্রীতির বন্ধন অটুট রেখে আমরা ঐক্যবদ্ধভাবে সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের ক্ষুধা-দারিদ্র্যমুক্ত ও সুখী-সমৃদ্ধ স্বপ্নের সোনার বাংলাদেশ গড়ে তুলি।

 বড়দিনে আমি খ্রিস্টান ধর্মাবলম্বীসহ সকল নাগরিকের শান্তি, কল্যাণ ও সমৃদ্ধি কামনা করছি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

ইমরুল/পরীক্ষিৎ/জুলফিকার/রেজ্জাকুল/শামীম/২০১৯/১০.৩০ ঘণ্টা

তথ্যবিবরণী নম্বর : ৪৮৫৯

***শুভ বড়দিন* উপলক্ষে রাষ্ট্রপতির বাণী**

**ঢাকা, ৯** পৌষ **(২৪** ডিসেম্বর**) :**

 *রাষ্ট্রপতি মোঃ আবদুল হামিদ* ***২৫ ডিসেম্বর*** *শুভ বড়দিন উপলক্ষে নিম্নোক্ত বাণী প্রদান করেছেন* :

 *"শুভ ‘বড়দিন’ উপলক্ষে আমি দেশের খ্রিস্ট ধর্মাবলম্বীসহ বিশ্ববাসীকে জানাই আন্তরিক শুভেচ্ছা ও অভিনন্দন।*

 *বিশ্বে মহামতি যীশু খ্রিস্টের আবির্ভাব ছিল এক অবিস্মরণীয় ঘটনা। তিনি ছিলেন সত্যান্বেষী, মানবজাতির মুক্তির দূত এবং আলোর দিশারি। স্রষ্টা ও সৃষ্টির মধ্যে যোগাযোগ স্থাপনের পাশাপাশি পৃথিবীকে শান্তির আবাসভূমিতে পরিণত করতে তিনি বহু ত্যাগের বিনিময়ে সৃষ্টিকর্তার মহিমা ও খ্রিস্টধর্মের সুমহান বাণী প্রচার করেন। তিনি পথভ্রষ্ট মানুষকে সত্য ও ন্যায়ের পথে আহ্বান জানান। তিনি মানুষের মধ্যে ভালোবাসা, সেবা, ক্ষমা, মমত্ববোধ, সহানুভূতি ও ন্যায় প্রতিষ্ঠাসহ শান্তিপূর্ণ অবস্থানের শিক্ষা দেন। জাগতিক সুখের পরিবর্তে যীশু খ্রিস্ট ত্যাগ, সংযম ও দানের মাধ্যমে পরমার্থিক সুখ অর্জনের ওপর গুরুত্ব দিয়েছেন। জাতিতে জাতিতে সম্প্রীতি ও ঐক্য স্থাপনসহ অশান্ত বিশ্বে শান্তি প্রতিষ্ঠায় যীশু খ্রিস্টের শিক্ষা ও আদর্শ খুবই প্রাসঙ্গিক বলে আমি মনে করি।*

 *বাংলাদেশ বিশ্বে সাম্প্রদায়িক সম্প্রীতির এক উজ্জ্বল দৃষ্টান্ত। এখানে সবধর্মের মানুষ নিজ নিজ ধর্ম, আচার ও অনুষ্ঠানাদি স্বাধীনভাবে পালন করে আসছেন। বিদ্যমান সম্প্রীতির এই সুমহান ঐতিহ্যকে আরো সুদৃঢ় করতে ধর্ম বর্ণ নির্বিশেষে সকলকে নিজ নিজ অবস্থান থেকে অবদান রাখতে হবে। জাতির পিতা একটি অসাম্প্রদায়িক বাংলাদেশ গড়ার স্বপ্ন দেখেছিলেন। আমি একটি সুখী-সমৃদ্ধ ও অসাম্প্রদায়িক বাংলাদেশ গঠনে সকলকে ঐক্যবদ্ধভাবে কাজ করার আহ্বান জানাই।*

 *২০২০ সালে জাতির পিতা* বঙ্গবন্ধু শেখ মুজিবুর রহমানের জন্মশতবার্ষিকী ও ২০২১ সালে আমাদের মহান স্বাধীনতার সুবর্ণজয়ন্তী সাড়ম্বরে উদ্‌যাপিত হবে। দেশের *খ্রিষ্টান সম্প্রদায় জাতীয় গুরুত্বপূর্ণ এ দুটি অনুষ্ঠান যথাযথ মর্যাদায় উদ্‌যাপন করবে বলে আমার দৃঢ় বিশ্বাস।*

 *শুভ ‘বড়দিন’ খ্রিস্টান ধর্মাবলম্বীসহ সকলের জন্য বয়ে আনুক অশেষ আনন্দ ও কল্যাণ, সবার জীবন ভরে উঠুক সুখ ও সমৃদ্ধিতে - এ কামনা করি।*

 *খোদা হাফেজ, বাংলাদেশ চিরজীবী হোক।"*

*#*

*হাসান/পরীক্ষিৎ/রেজ্জাকুল/শামীম/২০১৯/৯.৩৮ ঘণ্টা*